《金菊对芙蓉 次前韵酬别山蔚》
清代·陈维崧

郁郁中原，萧萧老鬓，不如归弄晴秋。计数间茅屋，罨画东头。

每当月吐长溪口，水明夜、雪镜冰毬。几村风叶，半湾烟渚，牧唱樵讴。

好趁淰淰寒流。去窈窕崎岖，历壑经邱。只离情还恋，梁苑朋游。

他乡老辈如君少，新诗句、兀奡空幽。一樽尚暖，片帆聊卸，暂为君留。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。